Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (ΕΚ) αριθ. 5/2001 για την τροποποίηση του κανονισμού (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά, το Συμβούλιο εισήγαγε την υποχρεωτική σήμανση των επιτραπέζιων αυγών στην Κοινότητα με κωδικό παραγωγού που επιτρέπει την αναγνώριση της μεθόδου εκτροφής από την 1η Ιανουαρίου 2004.

Στον ίδιο κανονισμό το Συμβούλιο ζήτησε από την Επιτροπή να υποβάλει έκθεση υπό τους ακόλουθους όρους: "Το αργότερο στις 30 Ιουνίου 2003, η Επιτροπή υποβάλλει στο Συμβούλιο έκθεση σχετικά με την εξέλιξη της κατανάλωσης των αυγών, τις επιθυμίες που εκφράζουν οι καταναλωτές και οι οργανώσεις τους καθώς και σχετικά με θέματα που αφορούν τη σήμανση των αυγών και τους ελέγχους, συνοδευόμενη από κατάλληλες προτάσεις".

Περαιτέρω η έκθεση αυτή πρέπει, σύμφωνα με το αιτιολογικό σημείο 6 του εν λόγω κανονισμού, να εξετάσει "την εξέλιξη των ρυθμίσεων στον τομέα των κανόνων υγιεινής για τα τρόφιμα, ιδίως όσον αφορά τα πλυμένα αυγά, καθώς και τα αποτελέσματα των διαπραγματεύσεων στο πλαίσιο του Παγκόσμιου Οργανισμού Εμπορίου".

Η παρούσα έκθεση ανταποκρίνεται σε αυτά τα αιτήματα. Βασίζεται, μεταξύ άλλων, στα αποτελέσματα δύο συναντήσεων ομάδων εμπειρογνωμόνων στις οποίες προσκλήθηκαν εκπρόσωποι παραγωγών, του εμπορίου και οργανώσεων καταναλωτών. Περαιτέρω, το ζήτημα του πλυσίματος των αυγών εξετάστηκε από εμπειρογνώμονες και κατά τη διάρκεια επισκέψεως στη Σουηδία. Τελικά η παρούσα έκθεση δεν αναφέρεται στις διαπραγματεύσεις στο πλαίσιο του ΠΟΕ καθώς οι συζητήσεις αυτές είναι ακόμη σε προκαταρκτικό στάδιο.

Τα κύρια συμπεράσματα της έκθεσης είναι:

1. Για να διευκολυνθεί ο έλεγχος των πωλήσεων αυγών σε τοπικές αγορές, πρέπει να σφραγίζονται και τα αυγά που πωλούν παραγωγοί από την ίδια την παραγωγή τους στις αγορές αυτές.

2. Επί μεταβατικό χρονικό διάστημα τριών ετών πρέπει να επιτραπεί υπό αυστηρή επιτήρηση το πλύσιμο των επιτραπέζιων αυγών για μονάδες συσκευασίας οι οποίες διέθεταν σχετική έγκριση την 1η Ιουνίου 2003. Η Ευρωπαϊκή αρχή για την ασφάλεια των τροφίμων πρέπει να συντάξει περιεκτική επιστημονική έκθεση για το πλύσιμο των επιτραπέζιων αυγών μέχρι τις 31 Δεκεμβρίου 2005.

3. Η Επιτροπή πρέπει να προωθήσει εξορμήσεις από επαγγελματικές οργανώσεις με στόχο την ενημέρωση των καταναλωτών για τους νέους κανόνες σήμανσης των αυγών.

4. Η Επιτροπή θα προσαρμόσει τον κανονισμό (ΕΟΚ) αριθ. 1274/91 με σκοπό την παροχή αφενός επαρκούς ευελιξίας σε μικρούς ιδιαίτερα παραγωγούς ως προς το πού πρέπει να σφραγίζονται τα αυγά (εκτροφείο ή κέντρο συσκευασίας) και αφετέρου πρόσθετων εγγυήσεων για την πρόληψη δολίων πρακτικών στο εμπόριο σε επίπεδο παραγωγών, συσκευαστών και χονδρεμπόρων. Στο πλαίσιο αυτού του κανονισμού η Επιτροπή πρέπει επίσης να προτείνει προσαρμογές σχετικά με τη σήμανση της ταυτότητας των κέντρων συσκευασίας και να λάβει τα αναγκαία μέτρα για την αποφυγή οποιασδήποτε αλληλεπικάλυψης μεταξύ προδιαγραφών εμπορίας και μελλοντικών κοινοτικών κανόνων για την υγιεινή, ιδιαίτερα όσον αφορά την έγκριση τέτοιων εγκαταστάσεων.

Κατά συνέπεια ο κανονισμός (EΟΚ) αριθ. 1907/90 του Συμβουλίου πρέπει να τροποποιηθεί όσον αφορά το πρώτο και δεύτερο συμπέρασμα.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2771/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα των αυγών [1], και ιδίως το άρθρο 2 παράγραφος 2 του κανονισμού αυτού,

[1] ΕΕ L 282 της 1.11.1975, σ. 49. Κανονισμός όπως τροποποιήθηκε την τελευταία φορά με τον κανονισμό (EΚ) αριθ. 806/2003 (ΕΕ L 122, της 16.5.2003, σ. 1).

την πρόταση της Επιτροπής [2],

[2] ΕΕ C [...], [...], σ. [...].

Εκτιμώντας τα εξής:

(1) Στην κοινοτική νομοθεσία υπάρχουν προβλέψεις, με έναρξη από 1 Ιανουαρίου 2004, για δύο μόνο κατηγορίες αυγών. Αυγά κατηγορίας B δεν επιτρέπεται πλέον να πωλούνται ως επιτραπέζια αυγά. Αυτό προκαλεί κάποιες ανησυχίες ιδίως σε ορισμένα κράτη μέλη όπου η πλύση αυγών συνηθίζεται και οι καταναλωτές προτιμούν να αγοράζουν πλυμένα αυγά. Κατόπιν τούτου από την Επιτροπή ζητήθηκε να επιτρέψει τη συνέχιση της πρακτικής πλυσίματος αυτών.

(2) Όσον αφορά τα επιτραπέζια αυγά θα ήταν δυνατόν να επιτραπεί να πλένονται σε βάση εθελούσια ή σε βάση παρέκκλισης. Στην περίπτωση αυτή τα πλυμένα αυγά πρέπει να τηρούν τα κριτήρια των αυγών κατηγορίας A αλλά να επισημαίνονται ως "πλυμένα αυγά" στη συσκευασία. Η παρέκκλιση αυτή πρέπει να υπόκειται στην έκδοση αυστηρών προτύπων και σε αυστηρούς ελέγχους από την αρμόδια αρχή τους οποίους θα ακολουθεί η σε βάθος επιστημονική μελέτη όσον αφορά την πλύση αυγών.

(3) Κατά το παρελθόν οι διατάξεις του κανονισμού (EΟΚ) αριθ. 1907/90 [3] του Συμβουλίου έχουν εφαρμοστεί για πωλήσεις αυγών από τους παραγωγούς σε τοπικές αγορές εκτός από τις δημοπρασίες. Ο έλεγχος σχετικά με την παρέκκλιση αυτή αποδείχτηκε δυσχερής ιδίως όσον αφορά τον περιορισμό του στην ίδια παραγωγή κατόχων εκμεταλλεύσεων. Προκειμένου να διευκολυνθούν οι έλεγχοι, οι παραγωγοί πρέπει να υποχρεωθούν να σφραγίζουν τα επιτραπέζια αυγά τα προοριζόμενα για πωλήσεις σε τοπικές αγορές.

[3] ΕΕ L 173 της 6.7.1990, σ. 5. Κανονισμός όπως τροποποιήθηκε την τελευταία φορά με τον κανονισμό (EΚ) αριθ. 5/2001 (ΕΕ L 2 της 5.1.2001, σ. 1).

(4) Σε συνέχεια της ενοποίησης των κατηγοριών B και Γ από 1 Ιανουαρίου 2004, αυγά κατηγορίας B είναι δυνατόν να πωλούνται μόνο στη βιομηχανία τροφίμων και στη βιομηχανία που δεν ασχολείται με τρόφιμα. Ορισμένες διατάξεις σχετικά με την επισήμανση των αυγών αυτών και των συσκευασιών τους πρέπει να αναπροσαρμοστούν.

(5) Κατά συνέπεια ο κανονισμός (EΟΚ) αριθ. 1907/90 πρέπει να τροποποιηθεί αναλόγως.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΟΚ) αριθ. 1907/90 τροποποιείται με το παρόν ως εξής:

1. Στο άρθρο 2 παράγραφος 3 προστίθεται το ακόλουθο δεύτερο εδάφιο:

"Αυγά όμως που πωλούνται από τον παραγωγό σε τοπική λαϊκή αγορά σφραγίζονται κατά τις διατάξεις του άρθρου 7 παράγραφος 1 στοιχείο (α)."

2. Στο άρθρο 6 προστίθεται η ακόλουθη παράγραφος 4:

"4. Τα κέντρα συσκευασίας τα οποία διαθέτουν άδεια να πλένουν επιτραπέζια αυγά το αργότερο στις 1 Ιουνίου 2003 μπορούν, επί μεταβατικό χρονικό διάστημα μέχρι τις 31 Δεκεμβρίου 2006, να επιτρέπεται να συνεχίσουν να πλένουν αυγά υπό αυστηρή εποπτεία της αρμόδιας αρχής, για την παράδοση στον τελικό καταναλωτή. Αυγά που αναφέρονται στο πρώτο εδάφιο πληρούν τα κριτήρια αυτών κατηγορίας Α αλλά ταξινομούνται ως "πλυμένα αυγά" και επισημαίνονται έτσι στις συσκευασίες. Τα κράτη μέλη ενημερώνουν την Επιτροπή και τα υπόλοιπα κράτη μέλη σχετικά με τα ονόματα και τις διευθύνσεις των αδειοδοτημένων κέντρων συσκευασίας καθώς και τα εφαρμοζόμενα μέτρα εποπτείας."

3. Το άρθρο 7 παράγραφος 1 στοιχείο α) αντικαθίσταται από τα ακόλουθα:

"α) Κωδικός χαρακτηριστικός του διακριτικού αριθμού του παραγωγού ο οποίος πρέπει παρέχει τη δυνατότητα αναγνώρισης της μεθόδου εκτροφής τίθεται με σφραγίδα σε αυγά κατηγορίας A και σε "πλυμένα αυγά" υπό την έννοια των διατάξεων του άρθρου 6 παράγραφος 4."

4. Στο άρθρο 8 οι παράγραφοι 2 και 3 αντικαθίστανται από τα ακόλουθα:

"2. Αυγά κατηγορίας A τα οποία δεν διαθέτουν πλέον τα χαρακτηριστικά που καθορίζονται γι'αυτήν την κατηγορία ποιότητας υποβαθμίζονται στην κατηγορία B. Παραδίδονται κατευθείαν σε επιχειρήσεις του κλάδου διατροφής οι οποίες έχουν εγκριθεί κατά τις διατάξεις της οδηγίας αριθ. 89/437/EΟΚ ή τη βιομηχανία που δεν ασχολείται με είδη διατροφής και οι συσκευασίες τους επισημαίνονται εμφανώς ώστε να είναι σαφής ο προορισμός αυτός."

5. Στο άρθρο 10 παράγραφος 1 διαγράφεται στο στοιχείο στ).

6. Στο άρθρο 15 στοιχείο β) το σημείο εε) αντικαθίσταται από τα ακόλουθα:

"εε) την ημερομηνία συσκευασίας και την ημερομηνία ελάχιστης διατηρησιμότητάς τους ακολουθούμενη από τις κατάλληλες συστάσεις αποθήκευσης, για αυγά κατηγορίας A, και την ημερομηνία συσκευασίας για αυγά κατηγορίας B."

Άρθρο 2

Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός εφαρμόζεται από την 1η Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>